
ועדת הכספים 
 28/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1056  >
 מישיבת ועדת הכספים 
 יום רביעי, ה' בניסן התשע"ב (28 במרץ 2012), שעה 11:40 
<סדר היום:>
<צו היטלי סחר ואמצעי הגנה (היטל היצף על סחבות ריצפה העשויות מבד לא ארוג מגרמניה (הוראת שעה), תשע"ב-2012>
נכחו:

<חברי הוועדה:> 
משה גפני - היו"ר 
דני דנון

שכיב מוראד שנאן
<מוזמנים:> 
חבר הכנסת אורי אריאל
חבר הכנסת אברהם מיכאלי

	ראובן פסח
	–
	ממונה על מניעת היצף, משרד התעשייה, המסחר והתעסוקה

	וולרי תוצ'ילקין
	–
	כלכלן, משרד התעשייה, המסחר והתעסוקה

	תהילה ורון
	–
	עו"ד, לשכה משפטית, משרד התעשייה, המסחר והתעסוקה

	אלכס טוצ'לקין
	–
	כלכלן היטלי סחר, משרד התעשייה, המסחר והתעסוקה

	בר לוי
	–
	מתמחה לשכה משפטית, משרד התעשייה, המסחר והתעסוקה

	אורלי רוטברט
	–
	מרכזת יחידת היטלי סחר ומרכזת הוועדה, משרד התעשייה, המסחר והתעסוקה

	אורן משה
	–
	רכז תמ"ת, משרד האוצר

	עמית שטאובר
	–
	עו"ד, משרד האוצר

	חזקיה ישראל
	–
	מנהל מחלקה, התאחדות התעשיינים

	ארז לוי
	–
	מנכ"ל נועם-אורים, התאחדות התעשיינים

	צבי ליברמן
	–
	מנהל איגוד תעשיות טקסטיל, התאחדות התעשיינים

	צבי מאיר
	–
	מנכ"ל, התאחדות התעשיינים

	נתנאל היימן
	–
	מנהל המחלקה לרגולציה בין-לאומית, התאחדות התעשיינים

	שלמה חביב
	–
	חברת חביב את פרנק – יבואן

	גיא חביב
	–
	חברת חביב את פרנק – יבואן

	עמית חרחס
	–
	רו"ח, מייצג את חברת חביב את פרנק

	שחר גבאי
	–
	מנכ"ל חברת "רוחמה" - מפיץ המטליות

	ערן הורביץ
	–
	כלכלן, ל.י.ם. ערן הורביץ בע"מ

	גיל נדל
	–
	יועץ משפטי, חב' עופרטקס ונועם אורים

	אביגדור דורות
	–
	עו"ד, משרד עו"ד איתן, מהולל ושדות - מייצג את חברת חביב את פרנק 

	איל  קציר 
	–
	דובר ועדת הכספים


<ייעוץ משפטי:>
שגית אפיק
שלומית ארליך
<מנהל הוועדה:>
טמיר כהן 
<קצרנית פרלמנטרית:>
אושרה עצידה
<צו היטלי סחר ואמצעי הגנה (היטל היצף על סחבות ריצפה העשויות מבד לא ארוג מגרמניה (הוראת שעה), תשע"ב-2012>
<היו"ר משה גפני:>
אני ממשיך בסדר-היום: צו היטלי סחר ואמצעי הגנה (היטל היצף על סחבות ריצפה העשויות מבד לא ארוג מגרמניה (הוראת שעה), תשע"ב-2012. זה גם דיון נוסף, אני עדיין לא יודע איפה אנחנו עומדים. את משרדי הממשלה שמענו, ותיכף נחזור אליהם לראות האם משרד האוצר ומשרד התמ"ת הסתדרו ביניהם. אבל קודם הגופים שיש להם עניין בנושא הזה בעד או נגד. 

<אורי  אריאל:>
אני גוף שיש לו עניין, ואני אגיד בקצרה. היות ומדובר פה על עבודה לאנשים שהם תוצרת הארץ, והמפעל הוא פה והפרנסה היא פה וכו', המציאות שרוצים לאפשר ייבוא פרוע הוא לא לעניין כמו עוד כמה נושאים כאלה. אבל אנחנו דנים רק בזה, ולכן אני מציע, אם אפשר, לקצר כמוני ולהצביע, ולשחרר את זה מהעול. אנחנו נמצאים בערב חג פסח ואנחנו רוצים לצאת מעבדות לחירות.
כידוע, נסיים בדבר תורה. אפרופו סחבות, שמעתי שהרב אבינר אומר שאבק זה לא חמץ והאישה היא לא קורבן פסח. שיהיה לכולכם חג כשר ושמח.

<היו"ר משה גפני:>
תודה רבה. אני כבר פעם שלישית שומע את זה היום.

אדוני, בבקשה.

<צבי מאיר:>
צבי מאיר, אני מנכ"ל ובעלים של חברת עופרטקס שהיא אחד משני היצרנים בארץ של מטליות רצפה. אנחנו מעסיקים במפעל קרוב ל-200 עובדים, חלק גדול מהם הן נשים חרדיות מעמנואל.

<היו"ר משה גפני:>
לא מעניין אותי, תפטר אותן. בשביל מה אתה מחזיק אותן? הן לא למדו ליבה. מה זה מעניין אותי שהן חרדיות? ואם זה בדוויות, אז אני לא דואג להן?

<אורי  אריאל:>
גפני, תגיד לו שיעשה קיזוז. 200 חרדיות, ולהבדיל אלפי הבדלות 200 פלסטינאיות, וזה יתקזז.

<היו"ר משה גפני:>
לא קיזוז ולא כלום. מה זה מעניין אותי? יש 200 עובדים ישראלים ובשבילי זה דבר חשוב. מה זה מעניין אותי מי? חרדים, לא חרדים. אני לא אוהב את החרדים, הם נדחפים גם אליך למפעל. 

<צבי מאיר:>
אתה צודק, לא צריך תעשייה בישראל. 

<היו"ר משה גפני:>
לא, צריך תעשייה. 200 עובדים – לא מעניין אותי מה הזהות שלהם. מאיפה אתה יודע שהן חרדיות?

<צבי מאיר:>
המפעל המתחרה שלי שהוא המפעל השני בארץ נמצא בקבוץ אורים, ורוב העובדים שלו הם תושבי אופקים שזה גם כן לא מעניין, נכון?

<היו"ר משה גפני:>
אני רואה שעשית שיעורי בית.

<צבי מאיר:>
מעבר לכל העניין הזה, התרומה שלנו לאיכות הסביבה היא גדולה מאוד משום שאנחנו עוסקים במחזור פסולת טקסטיל. כל המוצרים שלנו הם מחומר ממוחזר תוצרת הארץ. אם המפעל שלנו לא היה קיים אז המזבלות היו מתמלאות בפסולת טקסטיל. אנחנו עושים מחזור, תורמים לאיכות הסביבה, אנחנו מעסיקים עובדים. אנחנו בקושי מצליחים לשרוד כי התחרות שלנו זה הסינים וכל מיני כאלה. המכה הזאת של ייבוא בהיצף מגרמניה יכולה להיות המכה האחרונה.

<היו"ר משה גפני:>
כמה זמן אתם מייצרים את הבדים הללו?

<צבי מאיר:>
עשרות שנים.

<היו"ר משה גפני:>
כמה זמן יש תחרות עם הגרמנים?

<צבי מאיר:>
אני חושב שבשלוש השנים האחרונות. אני מכיר אישית את המפעל הגרמני ששולח סחורה לפה. אנחנו דרך לקוחות שלנו בחו"ל קנינו את רוב הסחורה בחו"ל, שם הוא שומר על המחירים גבוהים. קנינו אצלו דרך לקוח שלנו בארץ. קנינו את אותה סחורה בארץ וקיבלנו בחצי מחיר. ברור לגמרי שזה ייבוא בהיצף לפי כל ההגדרות של היצף.

<היו"ר משה גפני:>
תודה. חזקי, בבקשה.

<חזקיה ישראל:>
אני מהתאחדות התעשיינים. אנחנו תומכים בהיטל הזה, המפעלים מחכים פה הרבה זמן לעניין הזה. מדובר פה בסחר לא הוגן, וגם בדיון הקודם ביקשנו שלא להאריך את העסק הזה. יש פה סחר לא הוגן, ואחרי שהממונה עשה את הבדיקות ואכן הוכח שיש פה סחר לא הוגן אנחנו מבקשים לאשר את הצו כפי שהממונה ביקש.

<היו"ר משה גפני:>
תודה. אדוני, בבקשה.

<ארז לוי:>
שלום, שמי ארז ואני מנכ"ל של נועם אורים. קיבוץ אורים הוא הקיבוץ השני שמייצר גם סחבות רצפה. אנחנו מעסיקים 80 עובדים, וכ-60% מהם חברי הפריפריה שסביבנו. אנחנו מתעסקים בסמרטוטי רצפה - זה נכון. אבל 40% ממה שאנחנו עושים זה הסמרטוטים האלה. עם הייבוא הזה מ-40% מהמחזור ירדנו כמעט ל-0. יבוא, תחרות לא הוגנת, זו תחרות שלא מאפשרת לנו להמשיך ולמכור פה בישראל. האבסורד הוא שבחו"ל אנחנו מצליחים. את המעט שאנחנו עדיין מייצרים בסחבות, כדי לשמור אנחנו מוכרים לייצוא. אבל כאן בארץ אנחנו לא מצליחים למכור. זה ברור, לי לפחות, שבמידה ולא תהיה איזושהי הגנה על הסחר הלא הוגן הזה, הקווים או שני הקווים שיש לנו בעניין הזה ייסגרו.

<היו"ר משה גפני:>
כמה עובדים עוסקים בזה?
<ארז לוי:>
40% מה-80, 35 עובדים מתעסקים רק בזה.

<היו"ר משה גפני:>
תודה. האם יש עוד מישהו מהגופים שרוצים להתייחס? אדוני, בבקשה.

<ערן הורביץ:>
אני הכלכלן ערן הורוביץ, ואני הגשתי את הבקשה בשם שני המפעלים. אני רוצה לומר בקצרה שלושה משפטים. ראשית, תוצאות החקירה הן ידועות. הממונה הגיש אותן, הוועדה החיצונית שעשתה הגישה אותן וכולם הגיעו למסקנה אחת שקיים היצף. יש היום אצלנו עוד שלוש בקשות חדשות של מקרים אחרים שמחכים לשמוע מה יהיה תוצאות הדיון הזה. יש מצב שכל המפעלים מבינים שיש מגמה בלתי אוהדת מצד אחד שנקרא משרד האוצר, ויש מגמה אוהדת – משרד התמ"ת. למעשה, ההחלטה הזאת תיתן רוח גבית לכל אותם מפעלים שמחכים, שנעשתה בדיקת כדאיות, מסתבר שיש שם היצף - - -
<היו"ר משה גפני:>
לא הבנתי. מה מפריע לך שמייבאים מגרמניה? הרי אם יקומו עוד שלושה מפעלים אז שוב תהיה תחרות, אותה תחרות.
<ערן הורביץ:>
לא, אני מדבר על המאקרו.

<היו"ר משה גפני:>
אני לא יודע מה זה מאקרו, דבר איתי בעברית.

<ערן הורביץ:>
אני מדבר על השוק, על המשק. אני לא מדבר דווקא על השוק הזה.

<היו"ר משה גפני:>
בסדר, אבל מה איכפת לך שיהיה ייבוא גם מגרמניה? המחיר ירד.

<ראובן פסח:>
הוא מדבר על מוצרים אחרים,  מפעלים אחרים שחושבים להגיש.

<היו"ר משה גפני:>
אה, אתה רוצה סתם לקיים דיון עכשיו על מוצרים אחרים?

<ערן הורביץ:>
לא, אני לא רוצה לקיים דיון. אני רק רוצה להסב את תשומת ליבכם שההצבעה שתצביעו פה עוד כמה דקות תשפיע על הרבה מאוד מפעלים אחרים, לאו דווקא בתחום הזה. בתחום הזה הוכחנו שקיים היצף.

<היו"ר משה גפני:>
למה? מה הקשר לדברים אחרים? אני מתנצל שאני לא מבין. אני קראתי את המכתבים שלך. בסדר, אתה כותב יפה. אבל תסביר לי.

<ערן הורביץ:>
למעט מקרה אחד שישבנו פה של מפעל אחד של מוצרי פלדה מכרמיאל שקיבל הגנה לשלושה חודשים בלבד, בשלוש השנים האחרונות מאז לא קיבלנו שום הגנה, לא המפעל הזה ולא מפעלים אחרים. כלומר, יש כאן קו מסוים שמוביל אותו משרד האוצר בכוח כי יש לו כוח, ולא מצליחים. 
<היו"ר משה גפני:>
אתה סתם מתלונן על משרד האוצר.

<ערן הורביץ:>
לא, אני לא סתם מתלונן. 

<היו"ר משה גפני:>
זה בסדר, אני בעד להתלונן על משרד האוצר. אני לא נגד, אבל זה לא קשור לדיון הזה.

<ערן הורביץ:>
בוא נתמקד בדיון הזה. בדיון הזה באנו והוכחנו שהתוצאות מראות שקיים היצף, ולכן אנחנו מבקשים את תמיכתם בבקשה שלנו.

<היו"ר משה גפני:>
תודה. אדוני, בבקשה.

<שלמה חביב:>
חביב שלמה מחביב את פרנק, אני יבואן של הסחבות. אני מייבא את הסחורה הזאת בערך כשלוש שנים או קצת יותר. לפני זה הייתי לקוח של עופרטקס - המפעל המתלונן, והייתי בקשרי עבודה גם עם מ.א שהוא המשווק הבלעדי של נועם אורים. 

לאורך הרבה שנים המחירים שהיו בארץ היו נסגרים בין שני מפעלים. הם היו נסגרים והיו מתואמים כי שינוי המחירים תמיד נעשה בהודעה מוקדמת: אנחנו נעלה את המחיר ב-10%, ובאופן אוטומטי המפעל השני הרים.

אין התפלגות של הלקוחות. יש לקוחות שהם מסומנים של עופרטקס, ויש לקוחות שהם מסומנים של מ.א שזה נועם אורים. תחרות לא היתה.

<היו"ר משה גפני:>
מה זאת אומרת "מסומנים"?

<שלמה חביב:>
"מסומנים" - אם הייתי לקוח גדול של עופרטקסט, אף פעם לא בא אליי למשל מ.א. להציע לי סחורה, ואנחנו מכירים יש לנו קשרי עבודה מאז ומתמיד. פשוט השוק מחולק, המחיר היה מוסכם.

<קריאה:>
אני מוכן להצהיר שאני - - -

<היו"ר משה גפני:>
לא, לא. הסמרטוטים יצאו לי כבר מהאוזניים. מה שנשאר לי זה רק לדעת מה עמדת ראש הממשלה בעניין, וזה אחרי ששר האוצר דיבר איתי אתמול. שאלתי אותו: אני רוצה לדעת מה עמדת ראש הממשלה. סיפור הסחבות הוא מעניין.

אתה אומר "מסומנים", מה פירוש "מסומנים"? אשתי הולכת לקנות עכשיו בערב פסח בסופר סחבה כזאת. היא בודקת את הטיב, את המחיר. אני כמובן עוזר לה. אז מה פירוש? האם גם אני מסומן?

<שלמה חביב:>
לא. אתה לא צינור שיווק, ואין לך שום השפעה על המחיר. בסופו של דבר, איך הסחורה מגיעה?

<היו"ר משה גפני:>
איזה סמרטוט אני אקנה בסוף בסופר? את מה שאתה מייבא או את מה שהם מייצרים?

<שלמה חביב:>
מה שיכתיבו לך כתוצאה מזה שיהיו כוחות לא שקולים בשוק, או תהיה השפעה לא הגיונית ולא פיירית על המכירה. בסופו של דבר, כאשר אתה בתור צרכן בא לקנות, הרבה מאוד פעמים מונעים ממך את האפשרות לבחור. איך? מכוונים את המכירה שמה שיגיע אליך זה סחבה או של זה או של זה, אבל לא סחורה אחרת שיכולה להתחרות. על-ידי כך גורמים שהמחיר פשוט יעלה.

יתרה מזאת, לאחר שהתחלתי לייבא באו אליי נציגים של המפעלים האלה והציעו לי לא לייבא. אני אקבל מחיר יותר טוב. אני יכול לקנות או מהמפעל הזה או מהמפעל הזה. זאת אומרת, באו נציגים של המתלוננות כשהם הציעו לי בצורה מפורשת על השולחן - - -

<קריאה:>
סליחה, זה לא נכון.

<היו"ר משה גפני:>
לא, לא. אתה רוצה – אני אאפשר לכם אחרי זה להגיב. אבל לא מתערבים באמצע.

<שלמה חביב:>
אני חוזר עוד הפעם על מה שאני אומר, יש לי פה את התאריכים שזה קרה. היה אצלי בחור בשם מ"א שהוא המשווק הבלעדי של נועם אורים, הוא צינור השיווק שלהם. הוא אמר לי בצורה הכי מפורשת: תפסיקו לייבא. במשך שנים מנענו ייבוא, ואנחנו נמנע ייבוא. אתה יכול לקנות מאיתנו, אתה יכול לקנות מעופרטקס באותו מחיר. תקנה מאיפה שאתה רוצה – באלה המילים.

<היו"ר משה גפני:>
למה?

<שלמה חביב:>
כי הוא רוצה למנוע ייבוא, נקודה. 

<היו"ר משה גפני:>
למה? למה הוא רוצה למנוע ייבוא?

<שלמה חביב:>
כדי למכור וכדי לשמור על נתח שוק שלו להיות בלעדי בשוק.

<היו"ר משה גפני:>
הבנתי. האם עוד מישהו רצה לדבר?

<שחר גבאי:>
כן. אני שחר ואני המנכ"ל של "המברשת רוחמה". זה מפעל שיושב בקיבוץ רוחמה. כולם התהדרו פה בהעסקתם של הרבה עובדים,  גם אני מעסיק הרבה עובדים משדרות ומהסביבה שעובדים בסחבות. אני הייתי גדול הקניינים שקנה מעופרטקס בארץ ושיווקנו אותו בכבוד רב. אנחנו יצרנים בעצמנו של מברשות, לא חיפשנו לא לייבא ולא לעשות מלחמות עם אף אחד. ביום שנודע שלי שמה שהאיש הזה סיפר פה עכשיו הוא אמת ואמיתה - שני הגופים תיאמו ביניהם את כל המהלכים, והמתחרה שלי ידע באיזה מחירים אני קונה את הסחבות - אני התחלתי לחפש איפה לקנות ויצאתי מהשוק בארץ. אני אומר את זה בהרבה כאב, אבל זאת האמת.

<היו"ר משה גפני:>
כמה עובדים יש אצלך?

<שחר גבאי:>
150. אנחנו נמצאים בקיבוץ רוחמה ליד החווה של אריק שרון.

<היו"ר משה גפני:>
ליד שי חרמש.

<שחר גבאי:>
כן, גם. באזור, כן. שי חרמש זה כפר עזה. אין לי שום קשר מיוחד עם שי חרמש.
חברי הוועדה, אני רוצה להראות לכם משהו.

<היו"ר משה גפני:>
הבאת סמרטוט? הנה, יש לי. לא צריך ללכת לסופר. מה זה?

<שחר גבאי:>
זה מיקרופייבר. זו סחבת רצפה שהחליפה את סחבת הרצפה שמדובר פה עכשיו כל כך הרבה ושיערותיך כבר סמרו. 50%, 60% אולי 70% מעקרות הבית קונות את זה היום. אנחנו הולכים להעלות את המיסים לזה שאחרונות הנשים עוד קונות את זה לבית. ברגע שתעשו מיסים - - -

<היו"ר משה גפני:>
אז אתה בעד ההיטל או נגד?

<שחר גבאי:>
אני נגד ההיטל כי אתם תעלו את המחירים בשוק עם ההיטל הזה ובצורה דרמטית כי אתם חוזרים לזה ששני שחקנים יחזיקו את השוק. הם מתאמים את המחירים, הם מודעים למחירים, ושאף אחד פה לא יספר לנו סיפור אחר.

<אורי  אריאל:>
למה אתה לא מגיש תלונה?
<שחר גבאי:>
אדוני, אני הגשתי רק אף אחד לא התייחס אליי. גם אני הייתי בישיבה שהציעו לי לקחת ממישהו, רק שלא יהיה ייבוא. 

<אורי  אריאל:>
למי הגשת את התלונה ומתי?

<שחר גבאי:>
אני הגשתי תלונה לממונה על ההגבלים. אתה יכול לגשת אליהם ולראות את התלונה בשם שחר גבאי, בשם המברשת רוחמה. התלונה קיימת שם.

יש לי עוד משהו להגיד על כל הבדיקה הזאת פה. יש עוד משפט יפה מהתורה האומר: "אמת מארץ תצמח". כל התהליך הזה של החיפוש והנבירה וקבלת האינפורמציה – תאמינו לי, אני לא יודע אם אתם רוצים להיכנס לזה. אני מרגיש שהעסק הזה לא היה ישר.

<היו"ר משה גפני:>
תודה רבה. אדוני, רצית להגיב. בבקשה, במשפט.

<צבי מאיר:>
אמרו שאנחנו פנינו אליהם שיפסיקו את הייבוא ואנחנו נמכור להם. אני מכחיש, אני לא פניתי אליהם.

<קריאה:>
שחר, פנו אליך או לא?

<היו"ר משה גפני:>
אנחנו לא מנהלים פה חקירה, הנושא ברור. זאת עמדתך, זאת עמדתם. זה לא רלוונטי, אנחנו לא צריכים - - -

אדוני, בבקשה.

<עמית חרחס:>
שמי עמית חרחס ואני רואה החשבון שבדק מטעם היבואן את הנתונים, ואני רוצה להתייחס בקצרה למספר נקודות. ראשית, היצרנים המקומיים ניסו לטעון כאן שיש כאן ייצור מקומי עם כמות מאוד גדולה של עובדים. למיטב ידיעתי, המשפט הזה הוא לא משפט אמת. מרבית העובדים שלהם הם עובדים שהם לא תושבי ישראל.

<היו"ר משה גפני:>
של מי?

<עמית חרחס:>
של היצרנים. לפי חקירה שעשיתי, מרבית העובדים שיש להם - - -

<דני דנון:>
מה הם המספרים שיש לך?

<עמית חרחס:>
אפשר לשאול אותם. הם פה, שיצהירו.
<דני דנון:>
לא, אני שואל אותך. אני פה בשביל העובדים אז בוא ותגיד לי מה המספרים שאתה יודע.

<עמית חרחס:>
קרוב ל-90% מהעובדים שלהם הם לא עובדים - - -. הוא יכול להביא טופס 102.

<צבי מאיר:>
זה לא נכון מה שאתה אומר. אני אגיד מה הנתונים האמיתיים. 

<ראובן פסח:>
 - - -אין הפרדה בין הרשות למדינת ישראל.

<קריאה:>
קודם כל שיגיד את האמת. הם לא - - -
<קריאה:>
אני מוכן להגיד. 80 עובדים, 80 ישראלים.

<קריאה:>
לא שלך, שלו.

<קריאה:>
80 פלסטינים, 80 ישראלים.

<קריאה:>
80 עובדים, 80 ישראלים.

<דני דנון:>
איפה אתה נמצא?

<קריאה:>
באורים.

<היו"ר משה גפני:>
זה כבר היה עליי לזרא. מרבית העובדים הם לא ישראלים. 

<צבי מאיר:>
אבל זה לא נכון.

<היו"ר משה גפני:>
אתה אומר: זה לא נכון - בסדר גמור. שניכם צודקים אני רק לא יודע ממי אקבל את דמי התומכים.
<צבי מאיר:>
- - -הוא לא צודק.

<היו"ר משה גפני:>
אז הוא לא צודק. מה איכפת לי עכשיו אם הוא צודק או לא צודק? זה לא רלוונטי.

האם יש עוד עמדה של הגופים? אני רוצה לשמוע את משרדי הממשלה. אני רוצה לספר לכם סיפור. אתמול בלילה התקשר אליי שר האוצר. הוא אמר לי שהוא מתנגד בכל תוקף להיטל הזה, בכל תוקף. הוא אמר לי: זה יעלה את המחירים. שר התמ"ת סבור אחרת. אגב, אמרתי לו שאני חושב שאני לא יכול להתקדם בלי עמדת ראש הממשלה על הסמרטוטים. נעזוב את התקיפה באירן, נדבר על הסמרטוטים. אבל נניח רגע לעניין הזה.

בישיבה הקודמת ביקשתי. הרי באמת גם אם נאשר או לא נאשר צריכים שני השרים לחתום.

<תהילה ורון:>
לא נכון, סליחה. זה רק שר התמ"ת.

<היו"ר משה גפני:>
רק שר התמ"ת, הבנתי.

<תהילה ורון:>
שר התמ"ת הוא הרשות המחליטה – סמכותו.

<היו"ר משה גפני:>
בסדר, הנושא הפורמאלי פה הוא בעייתי. אבל אני מבקש לדעת האם משרד התמ"ת ומשרד האוצר הגיעו לאיזושהי הסכמה. אני לא יודע למה מכניסים פה את הוועדה. אני מביא את זה כבר לדיון שני, וזה קצת מוזר. אגב, שלא תהיה טעות. היו מספר חברים שהם מתנגדים לזה, והם לא כאן. הם נמצאים בחו"ל. יש פה עוד בעיה. זה גם שי חרמש, זה גם זהבה גלאון.
<אורי  אריאל:>
מה הבעיה? האם הבעיה שהם לא פה? שיבואו. קיבלו זימון, לא?

<היו"ר משה גפני:>
הם לא בארץ.

<אורי  אריאל:>
אז הם לא.

<היו"ר משה גפני:>
לא חשוב, בסדר. בבקשה, עמדת הממשלה. מה שנעשה פה זה סאגה לא מוצלחת מבחינתנו.

<תהילה ורון:>
יש שתי עמדות לממשלה. יש עמדת האוצר ויש עמדת התמ"ת.

<אברהם מיכאלי:>
אין שתי ממשלות, יש ממשלה אחת.

<היו"ר משה גפני:>
מי אמר לך את זה? מאיפה אתה לוקח את זה? אין שתי ממשלות? אני מכיר 16, אבל לא חשוב. מי מתחיל? משרד האוצר או משרד התמ"ת? אורן, בבקשה.

<אורן משה:>
אורן משה, משרד האוצר. בדיון הקודם ביקשת שהמשרדים יקיימו הידברות לצורך גיבוש עמדת ממשלה ושנציג אותה בפני הוועדה. 

<היו"ר משה גפני:>
נכון.

<אורן משה:>
בהתאם להנחיה שלך פנינו למשרד התמ"ת בבקשה לקבל פרטים, כל מיני שאלות על הנתונים שהופיעו בהמלצת הממונה להטיל את ההיטל. התשובה שקיבלנו היא שלא מוכנים להעביר לנו כל מידע. עשינו ניסיון לגבש עמדה על סמך הנתונים שכן היו גלויים לנו, והגענו למסקנה שאנחנו פשוט לא יכולים לקבל החלטה על סמך הנתונים האלה. בגלל שמשרד התמ"ת, לצערנו, לא הסכים לשתף אותנו במידע כפי שהוא עשה בעבר - דרך אגב, זו היתה הפעם הראשונה שאמרו לנו: לא מדברים איתכם – אין לנו ברירה אלא להתנגד להטלת ההיטל.
<אברהם מיכאלי:>
אני לא מבין. האם אתה פונה אלינו שאנחנו נכריע?

<היו"ר משה גפני:>
לא, הוא לא פונה. מצידו, אל תדון בכלל.

<אורן משה:>
אני מעדכן את יושב-ראש הוועדה.

<היו"ר משה גפני:>
חבר הכנסת מיכאלי, אתה לא היית בישיבה הקודמת. אתה אמרת שיש ממשלה אחת, ואני ביקשתי ששני המשרדים ישבו. הוא טוען שהוא פנה למשרד התמ"ת ולא היה להם שיתוף פעולה.
<אברהם מיכאלי:>
אדוני היושב-ראש, אבל זה בדיוק כך, שבאים אלינו ומציגים לנו שתי עמדות ממשלה – אין דבר כזה.

<היו"ר משה גפני:>
אבל הנה, המציאות.

<אברהם מיכאלי:>
מציאות גרועה.

<היו"ר משה גפני:>
למה הנושא הזה הוא כל כך חשוב כך שהשרים מעורבים בזה? האם יש פה איזשהו משהו שאני לא מבין? למה החשיבות הזאת? אני תמיד שמח לדבר עם שר התמ"ת, אני תמיד שמח לדבר עם שר האוצר. הם אנשים טובים, הכול בסדר. אבל למה החשיבות הגדולה הזאת?

<אורן משה:>
לקראת הדיון היום פניתי לשר האוצר בבקשה לתאם איתו את העמדה שאני הולך להציג פה היום. זו הסיבה שהשר מודע לזה, וזו כנראה גם הסיבה שהוא פנה אליך.

<קריאה:>
אתה תתקדם, אדוני היושב-ראש?

<היו"ר משה גפני:>
אחרי עמדת משרד התמ"ת אנחנו נחליט אם אנחנו מצביעים או לא. בבקשה.

<תהילה ורון:>
עו"ד תהילה ורון ממשרד התמ"ת. אחרי הדיון שר התמ"ת שלח מכתב לשר האוצר, והסביר לו את ההחלטה שלו לעומק. הוא הסביר לו את השיקולים ואת הרציונל להחלטה שלו, וביקש ממנו להגיע איתו להסכמה. מייד בסמוך לאחר מכן קיבלנו את שאלות משרד האוצר. השאלות היו שאלות שבסיסן הם ביקשו שאנחנו נשב איתם פיזית, שהממונה על היטלי סחר יישב איתם.

<היו"ר משה גפני:>
זה ביקשתי.

<תהילה ורון:>
לא, אתה ביקשת שאנחנו נגיע להסכמה.

<היו"ר משה גפני:>
כן. איך אפשר להגיע להסכמה בלי לשבת?

<תהילה ורון:>
הסכמה לפי עמדת היועץ המשפטי לממשלה שנמצאת כאן אצלי, כאשר מדובר בהליכים של היצף שר התמ"ת הוא רשות מאשרת, ושר התמ"ת הוא רשות מחליטה. יש כאן הבדלי מדרג, וברגע שיש הבדלי מדרג מסוימים - - -

אני יודעת שהסמכות להטיל היטל היא סמכות של שר התמ"ת באישור שר האוצר. יש הוראה ספציפית בחוק היטלי סחר שאומרת שאם שר האוצר לא השיב זה אומר כאילו הוא הסכים.

<היו"ר משה גפני:>
בסדר, את זה הבנו. שואל חבר הכנסת מיכאלי שאלה.

<אברהם מיכאלי:>
איך אנחנו נראים פה עכשיו כאשר אנחנו באים להיות פה גננת בין משרד אחד למשרד אחר?

<תהילה ורון:>
אבל זה לא גננת. שר האוצר היה לו זמן  להחליט, הוא לא החליט בזמן הזה. שלחתם אותנו לנסות להידבר.

<אורי  אריאל:>
- - -אתם נראים כמו שהממשלה נראית. אתה רוצה לשאול את ראש הממשלה מה הוא החליט על מגרון? אני אתן לך עוד כמה דוגמאות.

<אברהם מיכאלי:>
אני רוצה לדעת האם ראש הממשלה יודע על המחלוקת הזאת?

<תהילה ורון:>
הוא לא יודע, אבל אנחנו עכשיו בסיבוב נוסף אצל היועץ המשפטי.

<אורי  אריאל:>
האם הוא יודע לפתור אותה? 

יושב-ראש הוועדה, אני מבקש לא לערב את הממשלה שאיננה. היא איננה.

<תהילה ורון:>
אני מבקשת לציין שלפי חוות דעתו של היועץ המשפטי לממשלה על שר האוצר, הוא לא אמור להתחיל לנתח את החקירה מחדש, אלא הוא אמור ברגע שזה עבר גם את הממונה, חקירה של שנה פלוס, אני לא יודע כמה זמן בדיוק, וגם את הוועדה המייעצת שזו ועדה שברובה היא מורכבת מנציגים ציבוריים חיצוניים ומשמשת ועדה מעין שיפוטית, לאחר כל ההליכים האלה שר האוצר לא אמור לחקור ולנתח מחדש את החקירה, אלא אמור להתבסס על ממצאי הוועדה המייעצת. כאשר יש שיקולי מאקרו, השלכה רחבה על - - -
<היו"ר משה גפני:>
את מכירה את הפנייה של האיחוד האירופי?

<תהילה ורון:>
כן, אני מכירה. 

<היו"ר משה גפני:>
 שההיטל צריך להיות לאחר פתיחת החקירה, 18 לחודש?
<תהילה ורון:>
נכון, אני מכירה את הפנייה הזאת.
<היו"ר משה גפני:>
מה את אומרת להם?
<תהילה ורון:>
אני אשיב, התייחסתי לזה גם בקצרה בדיון הקודם. יש שתי גישות בנושא המועדים שאמורים להיות לחקירה של היטלי סחר. גישה אחת אומרת ש-18 חודשים זה רק מהלך החקירה, וגישה אחת אומרת ש-18 חודשים זה לכל ההליך, כולל השרים, ועדת הכספים וכו'. הגוף שמוסמך לפרש את הסכמי ה-WTO שהם נותנים פרשנות גם לחוק היטלי סחר ושעליהם מתבסס האיחוד האירופי, זה משרד התמ"ת לפי החלטת הממשלה. אנחנו, כפי שאנחנו מפרשים את זה, 18 חודשים מוקצים למהלך החקירה. אבל בגלל שאנחנו יודעים שיש פרשנות שהיא יותר מחמירה, אנחנו משתדלים גם לעמוד בפרשנות היותר מחמירה. אני חייבת לציין שגם בעולם זה מעולם לנושא של יישוב סכסוכים, זה מעולם לא הוכרע. אין גם פסיקה בבית הדין הבין-לאומי, ולא בארץ כמובן.
<היו"ר משה גפני:>
למה לא העברתם נתונים למשרד האוצר?

<תהילה ורון:>
העברנו.

<ראובן פסח:>
ראובן פסח, ממונה היטלי סחר. כשאני גומר את החקירה שלי אני מעביר את הממצאים לוועדה המייעצת. הוועדה המייעצת כוללת בין היתר ארבעה נציגים ממשרד האוצר. כל אחד מהנציגים ממשרד האוצר קיבל את כל החומר בדיסק, כולל מה שקיבלנו מכל הצדדים.
<היו"ר משה גפני:>
למה אתה בא בטענות?

<אורן משה:>
החומר שהועבר זו חקירה. חקירה שמה טבלאות, מספרים. היא משתמשת במינוחים, קובעת עובדות על בסיס הנחות שלא ניתן להבין מהחקירה עצמה, ולכן צריך לשאול שאלות. אני אדגיש, בכל תהליך של היטל אנחנו פונים -  - -

<אברהם מיכאלי:>
אבל שאלו שאלות בוועדה המייעצת, הם קיבלו את כל התשובות. למה אתם חוזרים בזה עכשיו מחדש?

<אורן משה:>
אני אתייחס גם לזה. אנחנו פונים ואנחנו מקבלים שיתוף פעולה מלא מהממונה על היטלים. זה מקרה ראשון שאני מכיר שקיבלנו תשובה: אנחנו לא מוכנים לתת לכם מעבר לחומר החקירה.
בעניין הוועדה המייעצת – נכון שיש נציגי שר אוצר בוועדה המייעצת, ובין היתר, נציגי האוצר בוועדה המייעצת שגם איתם התייעצתי כי אני עשיתי כל מאמץ לנסות לגבש עמדה גם בלי הנתונים, אחד לא היה, והאחד שכן היה ודיברתי איתו אמר שהתרשמותו היא, והוא לא בטוח בפרטים, שבתוך ההיטל יש מוצרים שבוודאות לא חל עליהם היטל. 
עד שאני לא יודע את הפרטים בוודאות, זה בכלל לא משנה אם יש נציג או אין נציג בוועדה המייעצת. אני צריך להגיש לשר האוצר המלצה על סמך אינפורמציה שמוכרת לי. אגב, אני לא חבר בוועדה המייעצת. 

<היו"ר משה גפני:>
רבותי, יש ויכוח.

<תהילה ורון:>
לוועדת הכספים יש סמכות להכריע בנושא.

<היו"ר משה גפני:>
אני יודע. השאלה היא האם היא צריכה להשתמש בזה במקרים האלה?

<אברהם מיכאלי:>
זה יהיה - - - שאנחנו נכריע נגדכם.

<תהילה ורון:>
בסדר, אבל בכל מקרה יש סמכות להכריע.

<אברהם מיכאלי:>
טוב שאתם לא פונים לאו"ם להכריע.

<היו"ר משה גפני:>
אדוני, בבקשה בקצרה.

<אביגדור דורות:>
עו"ד אביגדור דורות, ואני ייצגתי את החברה הגרמנית ואת החברה הישראלית המייבאת בוועדה.

אמרו פה שאין פרשנות מוסמכת של ארגון הסחר העולמי לשאלה הזאת של תקופת החקירה. אני חושב שיש פרשנות כזאת. זה היה סכסוך בין מקסיקו לאיחוד האירופי. ארגון הסחר העולמי שמקסיקו כאשר היא הטילה את ההיטל אחרי שעברו 18 חודשים, לא היתה רשאית להטיל את ההיטל, שיש תקדים כזה ויש פרשנות מוסמכת שאומרת שאי-אפשר להטיל את ההיטל אחרי 18 חודשים, כך שיש עמדה. זה לא שהנושא הוא עם גישות שונות.

<שגית אפיק:>
אבל אי-אפשר להטיל כאן היטל במקרה הזה, - - - חלפו מעל 21 חודשים.

<קריאה:>
זה לא מדויק.

<אביגדור דורות:>
אחרי 18 חודשים. העמדה הזאת של האיחוד האירופי התקבלה על-ידי גוף שיפוטי וארגון הסחר העולמי. לכן, האירופים מתנגדים. זה דבר אחד.
שנית, נציג האוצר בוועדה נתן דעת מיעוט. להחלטת הוועדה המייעצת יש דעת מיעוט של נציג האוצר שאמר שהוא חושב שאין היצף והוא מתנגד להטלת ההיטל, כך שנציג האוצר שהיה בוועדה הוא בדעת מיעוט. הוא חתם כדעת מיעוט. 

אמרו פה שהבעיה היא סין. זה לא ייבוא פרוע, זה חברה אירופית. הקביעה שיש היצף, לפי דעתנו, היתה שגויה, והחלטת הוועדה לא מנומקת. לכן, האוצר לא יכול לבדוק אותה.
<היו"ר משה גפני:>
תודה. 

<גיל נדל:>
עו"ד גיל נדל, ואני מייצג את היצרנים המקומיים. בדיוק לאור העובדה שהיה נציג של שר האוצר ושל משרד האוצר בוועדה המייעצת וקבע דעת מיעוט, ואף על-פי כן קבע שר התמ"ת את עמדתו, ובהמשך לזה שר האוצר לא הטיל את זכות הווטו שהיתה לו לפי החוק, בעצם מאי-הפעלת זכות הווטו של שר האוצר לגבי הסמכויות שיש לו, בעצם התקבלה החלטה של השרים להטיל את ההיטל. יש החלטה של השרים כי שר האוצר לא הטיל וטו. ולכן, החוק קובע בצורה ברורה, ולכן העניין הועבר לפתחכם. על-פי סעיף 56 לחוק מוסמכת הוועדה היום על בסיס החומר שיש לה לקבל. לכן, מבחינת התעשייה המקומית שגם כך כרגע אין ערובה זמנית ואין - - -

<אברהם מיכאלי:>
אבל אם זה מעלה מחירים אז התעשייה המקומית מרוויחה, והצרכנים מפסידים. תן לי להבין. תסתרו את הטענה הזאת שזה מעלה מחירים.

<קריאות:>
זה לא נכון.

<גיל נדל:>
אם אדוני יראה את דוח הוועדה המייעצת ואת דוח הממונה  הוא יראה שההשפעה על הצרכן היא לא קיימת, היא כלום. לכן, הנימוק של ההשפעה על הצרכן הוא לא רלוונטי פה.

<היו"ר משה גפני:>
כן, בבקשה.

<עמית שטאובר:>
עו"ד עמית שטאובר ממשרד האוצר. רציתי רק לציין פרט שנשכח מעמדת משרד התמ"ת. אותה חוות דעת של היועץ המשפטי לממשלה נמצאת במחלוקת בין משרדי הממשלה, והיא תעלה, בעזרת השם, מחר לדיון אצל המשנה ליועץ המשפטי לממשלה.
<היו"ר משה גפני:>
אצל מי?

<עמית שטאובר:>
אצל מר אבי ליכט, ידון גם לגבי אותה חוות דעת. צריך שהוועדה תדע את זה כמובן.

<היו"ר משה גפני:>
יש משהו שאתה רוצה לחדש לנו?

<צבי מאיר:>
כן. קודם כל, המחירים לא עלו בשוק בגלל התחרות. זה שעשו ייבוא בהיצף, זה לא הגיע לצרכן כי צינורות השיווק בדרך לקחו לעצמם, הרווח שלהם גדל. המחיר לצרכן לא השתנה, אפשר לבדוק את זה. הצרכן לא נהנה מהייבוא בהיצף הזה.

<אורן משה:>
אז אין היצף.

<צבי מאיר:>
לא, יש היצף שפוגע ביצרנים. יש צינורות שיווק בדרך. מי שהרוויח זה צינורות השיווק שבדרך. היבואנים הרוויחו וצינורות השיווק.

<היו"ר משה גפני:>
מתי הדיון אצל אבי ליכט? מחר?

<אורן משה:>
זה לא דיון על הנושא הזה.

<תהילה ורון:>
זה על היטל אחר, זה על היטל הגנה. הם אומרים שמותר להם לשקול משהו בהיטל הגנה, וכאן מדובר בכלל בהיטל היצף.

<היו"ר משה גפני:>
למה העלית את הדיון אצל אבי ליכט עכשיו פה?

<עמית שטאובר:>
הסיבה שהעליתי את זה היא כדי שהוועדה תדע שכרגע מתנהל דיון לגבי אמצעי הגנה, זה נכון. אבל הבסיס המשפטי - - -

<תהילה ורון:>
אני יכולה להעביר לוועדה את המכתב של היועץ המשפטי של משרד האוצר. הנושא של היטל הוא לא שנוי במחלוקת, הם לא אמרו שום דבר בקשר לזה.

<אברהם מיכאלי:>
מה זה? משרדי הממשלה רבים, ובאים לוועדה. זו פעם ראשונה שאני רואה כזה דבר. זה בושה. 

<היו"ר משה גפני:>
בשביל מה העלית את זה עכשיו?

<עמית שטאובר:>
אני אחזור ואומר שוב, אותה חוות דעת של היועץ המשפטי לממשלה משנת 1999 כמובן שהיא תעלה גם מחר בדיון, ויכול להיות שיהיו לזה נפקויות. זה מידע שהיה חשוב מאוד להביא בפני הוועדה. חבל שהוא לא נאמר על-ידי אותו גורם ש- - -

<היו"ר משה גפני:>
רבותי, הרבה זמן לא הייתי בדיון כזה – זאת האמת.

<אברהם מיכאלי:>
אדוני היושב-ראש, זה דיון מגוחך.

<היו"ר משה גפני:>
עזוב, אל תגיד מילים. לא צריך לפגוע באנשים.

<אברהם מיכאלי:>
אדרבה, אני אגיד את זה. אני פוגע במשרדי הממשלה שהם באים פה במחלוקת בשני ראשים שהוועדה תכריע. זה מראה על התנהגות. אני לא תומך באורי כאיש אופוזיציה, אבל זה מגוחך.

<היו"ר משה גפני:>
רבותי, אני רוצה לסכם את הדיון. יש פה ויכוח שהוא גם בעיקרו ויכוח משפטי, אבל הוא גם ויכוח מעשי. אומר לי שר האוצר אתמול: לי יש מעמד כמו לשר התמ"ת. 

<תהילה ורון:>
יש חוק היטלי סחר.

<היו"ר משה גפני:>
אני לא מבקש עכשיו יותר דיון, מספיק. תעשו את זה בממשלה, אנחנו לא הממשלה. שר האוצר הוא לא שר זוטר בממשלה.

<אורי  אריאל:>
אבל זה לא המצב, יושב-ראש הוועדה. אנחנו לא מתכחשים לזה שהוא אמר.
<היו"ר משה גפני:>
בסדר. חבר הכנסת אריאל, אני יודע את עמדתך. זה בסדר.
<אורי  אריאל:>
מה זה שייך לעמדתי?

<היו"ר משה גפני:>
זה כן שייך.

<אורי  אריאל:>
אני שואל אותך, - - -

<היו"ר משה גפני:>
אבל אני באמצע להסביר את המצב.

<אורי  אריאל:>
סליחה.

<היו"ר משה גפני:>
 יש מחלוקת שהתגלתה. באמת, אין לי פה עמדה לכאן או לכאן. יש פה מצב שבעיניי הוא אבסורד. צד אחד טוען, נגיד שזה שר התמ"ת, שהמציאות הזאת שאם יהיה את ההיטל הזה זה יעזור לעובדים בשני המפעלים הישראלים. אומר שר האוצר: ראשית, זה לא יעזור לעובדים שם. בכלל מדובר על מוצרים שונים. זה נאמר פה גם בוועדה. אבל, בעיקר הנושא הוא שהצרכן הישראלי ישלם הרבה יותר כסף - את זה טוען שר האוצר. אני לא אספר עוד דברים שהוא אמר בעניין הזה. 
יש פה ויכוח שאני לא יודע להכריע בו, האם באמת בסופו של דבר כתוצאה מההיטל אכן המחיר יעלה מכיוון שלא תהיה תחרות עם המוצר הגרמני, ובכלל הסחבות הללו שיבואו לשוק יהיו יקרות יותר, גם בעצם טיבן, וגם במחיר שלהן. והשאלה היא האם לדאוג יותר לצרכן או לדאוג לעובדים, כאשר חלק מהעובדים אינם עוסקים בעניין הזה? זו טענתו של שר האוצר.

יש ויכוח משפטי. אומר לי שר האוצר: גם אם תאשר את זה מחר, אני לא אחתום על זה.

<קריאות:>
אבל הוא לא צריך לחתום.

<היו"ר משה גפני:>
שמעתי. האם אמרתי שהוא צריך או לא צריך? אני אומר לכם, התקשרה אליי חברת הכנסת זהבה גלאון שהיא חברת הוועדה, התקשר חבר הכנסת שי חרמש שהוא חבר הוועדה, חבר הכנסת יצחק וקנין שהוא חבר הוועדה. הם אומרים: זה פגרה, אנחנו לא נמצאים בדיון הזה. אנחנו מתנגדים להטיל את ההיטל הזה. אני מספר את העובדות כמו שהן. 

חבר הכנסת אריאל, חבר הכנסת מיכאלי, אני מתכוון לדבר עם שר האוצר עוד הפעם, אני מתכוון לדבר עם שר התמ"ת. זו סאגה שהיא לא ראויה. אנחנו הולכים פה נגד שר האוצר ונגד משרד האוצר, אנחנו הולכים הרבה פעמים נגד שר התמ"ת ומשרד התמ"ת, אנחנו הולכים בעד, אנחנו דנים לגופו של עניין. יש פה ויכוח בעובדות מבחינת התועלת הצרכנית והתועלת של העובדים, יש פה ויכוח משפטי לגבי המעמד. המחלוקת הזאת היא מחלוקת לא ראויה. אני לא אומר את זה רק כאיש קואליציה, אני אומר את זה גם אם לא הייתי בקואליציה. זה דבר שאסור שהוא יגיע לוועדה. מותר לבוא במחלוקת בין משרדים על דברים שהם באמת דברים גלובאליים והם דברים שהם שנויים במחלוקת, לא בדבר כזה. נניח ואתם צודקים מבחינה משפטית ואתם לא צריכים לשמוע את משרד האוצר. ביקשתי בישיבה הקודמת: שבו, תנסו להגיע, שלא תהיה סאגה כזאת. אני לא הולך להצביע היום, אני הולך לדבר עם השרים.

חבר הכנסת אריאל, בבקשה.

<אורי  אריאל:>
ראשית, אני לא מתווכח מה שר האוצר אמר לך כי לא הייתי בשיחה הזאת. אני מקבל את דבריך במלואם.
<היו"ר משה גפני:>
תאמין לי שזה כמעט ציטוט.

<אורי  אריאל:>
כל אחד אומר את דעתו – בסדר גמור. שמענו את שר האוצר. ברור שלא צריך את חתימתו,  זה לא נפקא מינה. אז הוא לא יחתום, "געזוגעט" אומרים אצלנו בערבית. מה קרה? הוא לא חותם, יחתום שר התעשייה והמסחר, וזה ייכנס לתוקף ובזה ייגמר העניין.

שנית, הנימוקים שלו לא עומדים במבחן המציאות כי הדבר הזה נבדק. אם מישהו חושב שהבדיקה לא היתה ראויה אז שיגיש בג"ץ, אני לא יודע מה. יש פה אנשים שבדקו. הם מסבירים איך הם בדקו. העבירו את החומר למשרד האוצר למרות שמשרד האוצר הסביר שהם לא העבירו. טוב ששמענו את ההבהרות אחרי זה. אתם לא עושים overruling שלוש פעמים על כל החלטה במדינה כי כך היא נראית. קיבלתם את החומר, ישבתם בוועדות. אנשיך ישבו בוועדות, אתה לא צריך לקבל שום חומר. סלח לי, אם הייתי שר התעשייה הייתי אומר לך: תתכבד, קח את הדיסק עם כל החומרים שם. תקרא אותם שבע פעמים, תלמד, תישאל מומחים. תגיד מה שאתה רוצה – זה בסדר גמור. לא צריך לעשות עוד ועדות. השיטה שכל היום יושבים, כי צריך לשבת, מבלבלים את המוח אחד לשני, תסלחו לי על הביטוי, כולל הישיבה הזאת היושב-ראש, - - -
<היו"ר משה גפני:>
שתדע שאני במבוכה גדולה.

<אורי  אריאל:>
אם בגלל חברי כנסת שיצאו לגלות במשימות לאומיות – הרי הם לא יצאו לעניינים אישיים, אני בטוח, אני מעריך שהם יצאו בעניין אירן או דברים חשובים כאלה - - -

<אברהם מיכאלי:>
אל תזלזל.

<אורי  אריאל:>
סליחה, אני לוקח את הדברים לאחור. חבר הכנסת מיכאלי אומר: אל תזלזל, ואני לא מזלזל בעמיתיי, ידידיי. 

- - -אז אל תזמן את הדיון, תסלח לי. היושב-ראש, אני פונה אליך עכשיו בפנייה. יושבים פה ארבעים איש מינימום. אלה באו מפה ואלה באו משם, כולל אני. הפסדתי ישיבה. כל אחד בעניינו, זה לא משנה אישית. אני מבקש ממך להצביע עכשיו. אפשר להטיל על זה רביזיה. מי כמוך? הרי אתה הרב שלי בעניינים שלי, מורי ורבי.
<היו"ר משה גפני:>
זה לא המקרה.
<אורי  אריאל:>
מה זה "לא המקרה"? בשביל מה אני יושב פה? אני יושב פה, מחכים אנשים, באו לפה אנשים. זה דיון שני, זה לא דיון ראשון. נניח שהיית אומר שזה דיון ראשון, יש עוד משהו לברר גם עם משרדי הממשלה - טוב, בסדר. למה עוד הפעם? אני מבקש ממך מאוד, אני חושב שלא צריך להתנהל בצורה הזאת. אני מבקש ממך להצביע. מי שרוצה להטיל על זה רביזיה, יטיל רביזיה. אני אפילו לא דורש ממך להצביע על הרביזיה מייד, גם בזה יש כללים. בסדר, אז תהיה רביזיה עומדת. אבל למה לא להצביע? אני חושב שזה אחרי שני דיונים ארוכים. שמענו פה, ובצדק נתת לכולם לדבר. לא החמצנו פה אחד, היועץ המשפטי של זה, היועץ המשפטי של זה.
<היו"ר משה גפני:>
אורי, הבנתי. אתה אומר דברים הגיוניים, ואני מקבל את כל מה שאתה אומר.
<אורי  אריאל:>
אתה צודק, אבל אין מי שיצדיק אותך.

<היו"ר משה גפני:>
לא, לא. אתה מבין שאין לי פה עניין לכאן ולכאן.

<אורי  אריאל:>
אני מבין, אבל אשתך - מה יהיה עליה?

<היו"ר משה גפני:>
אם אני מביא את זה להצבעה ייתכן וחבר הכנסת מיכאלי ואני ניאלץ להצביע נגד, ואנחנו לא - - -

<אורי  אריאל:>
תצביעו נגד.

<היו"ר משה גפני:>
לא אז זה נופל.

<אברהם מיכאלי:>
אני לא נגד, אורי.

<היו"ר משה גפני:>
בדיוק, אנחנו לא נגד. לא רוצה, אני לא נגד וגם הוא לא נגד. זה לא המקרה של הרביזיות עליהן אנחנו מדברים.

<אורי  אריאל:>
מה מאלץ אותך?

<היו"ר משה גפני:>
מאלץ.

<אורי  אריאל:>
רק תסביר לי מי יכול לאלץ אותך בכלל חוץ מהקדוש ברוך הוא?

<היו"ר משה גפני:>
אורי, תאמין לי, אתה בחור חכם. חבר הכנסת מיכאלי, בבקשה.

<אברהם מיכאלי:>
אדוני היושב-ראש, קודם כל, אני אורח אצלך בוועדה. באתי כי העלית באמת מספר נושאים חשובים. אני מקבל את הטיעון של חבר הכנסת אורי אריאל לגבי אלה שהתקשרו בטלפון ואמרו שהם כך והם לא כך. עם כל הכבוד, מי שרצה היה יכול להגיע לוועדה היום. 

לי מפריע דבר אחד. אני כבר מספר שנים בכנסת, ולא מקובל עליי ששני משרדי ממשלה יופיעו פה ויביעו עמדות ששתיהן מקובלות עליי. אם הם צודקים, אני תומך באלה. אם הם צודקים, אני תומך באלה.

<היו"ר משה גפני:>
נכון. הגדרת נכון.

<אברהם מיכאלי:>
זה לא יכול להיות. אני שומע פה שתי עמדות של שני נציגים חשובים של שני משרדי ממשלה. אם אני אצביע בעד אלה ובעד אלה אני בסוף נגד אותו ציבור שעלול להיפגע מחר. לכן, לא יכול להיות שממשלה תבוא לפה בשני ראשים ושהיא תדבר פה בשני ראשים. אני לא חושב שכאיש קואליציה אני אתמוך בשתי עמדות שהן מנוגדות אחת לשנייה. 
אדוני היושב-ראש, מתי נתת להם לשבת על זה?

<היו"ר משה גפני:>
לפני שלושה שבועות?

<תהילה ורון:>
חודש וחצי.

<אברהם מיכאלי:>
אני חושב שזה שערורייה שהם מודיעים לנו היום שמחר הם מקיימים ייעוץ אצל היועץ המשפטי לממשלה. שיתכבד אדוני ראש הממשלה ויכריע בסוגיה הזאת. לא יכול להיות שאנחנו ככנסת - - -

אורי, אל תצחק.

<אורי  אריאל:>
אולי זו תהיה החלטת הוועדה, אולי נפנה לראש הממשלה.

<אברהם מיכאלי:>
אורי, אל תצחק. כאיש קואליציה אני גם אמור לדאוג לניהול תקין של הממשלה. מקובל עליי שיושב-ראש הוועדה נותן להם חמישה שבועות והם לא באו.

<אורי  אריאל:>
נו, אז למה לא להכריע?

<אברהם מיכאלי:>
מצידי, עד מחר מחרתיים שיתכבדו. יש לך עוד זמן לדון בזה בשבוע הבא - שיביאו לפה החלטה אחת של הממשלה, ואנחנו אחר כך נראה אם תומכים בה או לא.

<היו"ר משה גפני:>
רבותי, אני על כל פנים אני אפנה לשני השרים ואני אבקש הכרעה בעניין.

<אורן משה:>
הערה קצרצרה. הדיון מחר לא נוגע לסוגיה הזאת. שלא ישתמע שאנחנו זלזלנו בבקשת הוועדה ולא תזמנו לוחות זמנים. זה לא רלוונטי.

<היו"ר משה גפני:>
הבנתי. אנחנו נסיים את הסאגה הזאת באיזשהו שלב. אני אפנה לשרים, אני אדבר איתם אחרי הישיבה. אני אומר להם שחלק חלק מהחברים תומכים, חלק מהחברים מתנגדים. אני אביא את זה להכרעה.

אני מבקש מהיועצת המשפטית של הוועדה לבדוק האם זה עומד בהסכמים הבין-לאומיים עם הטענה שנטענה פה קודם, גם על-ידי האיחוד האירופי, גם לגבי מה שכתוב בחוק, ולבדוק את זה גם לגבי האנשים. אני רוצה לדעת גם את העמדה שלך מבחינת הוועדה, מה המעמד של שר האוצר ושל שר התמ"ת בסוגיה הזאת. 

אני מצטער שאנחנו כבר בדיון שני, ואני הולך לקיים דיון שלישי. זאת אומרת, לא יהיה דיון שלישי, תהיה הצבעה. אני הולך לעשות את זה, אני רוצה את הייעוץ המשפטי הטוב ביותר שאת יכולה לתת בעניין הזה, ואת יודעת לתת ייעוץ משפטי טוב.
זה דיון שעליי היה לזרא, זה  דיון שלא ראוי שבוועדת הכספים - - -
<אברהם מיכאלי:>
זה ביזיון לממשלה, מה זה?
<היו"ר משה גפני:>
כן, זה ממש דבר שהוא בלתי מתקבל על הדעת. אנחנו נצטרך להכריע. זאת אומרת, כל חבר בוועדה יצטרך לדעת גם את העמדה המשפטית וגם האם צודק שר התמ"ת או שר האוצר אם הם לא יגיעו להסכמה ביניהם.
תודה רבה, רבותי. אני מתנצל בפני כולם. אנחנו עוברים לסעיף הבא.

<הישיבה ננעלה בשעה 12:30.>
